LUONNOS

**Valtiovarainministeriön asetus talletussuojarahaston ja talletuspankkien välisten lainasopimusten ehdoista**

Valtiovarainministeriön päätöksen mukaisesti säädetään rahoitusvakausviranomaisesta annetun lain (1195/2014) 5 luvun 6 §:n 5 momentin nojalla:

**1 §**

**Soveltamisala**

Tässä asetuksessa säädetään rahoitusvakausviranomaisesta annetun lain (1195/2014) 5 luvun 6 §:n 2 momentissa tarkoitettujen lainasopimusten ehdoista.

**2 §**

**Lainasopimusten ehdot**

Rahoitusvakausviranomaisesta annetun lain 5 luvun 6 §:n 2 momentin mukaisessa, talletussuojarahaston ja talletuspankin välisessä lainasopimuksessa on noudatettava seuraavia ehtoja:

1. talletuspankin on siirrettävä lainasumma talletussuojarahastolle viimeistään [kolmantena] arkipäivänä rahoitusvakausviranomaisesta annetun lain 5 luvun 6 §:n 2 momentissa tarkoitetusta Rahoitusvakausviraston määräyksestä;
2. lainalle maksetaan rahoitusvakausviranomaisesta annetun lain 3 luvun 8 §:n 1 momentissa tarkoitetussa valtioneuvoston luvassa määrätty korko;
3. lainalle ei anneta vakuutta;
4. lainanantajalle ei makseta palkkiota tai kuluja;
5. lainanantaja ei saa käyttää lainasopimukseen perustuvaa saatavansa liittymis-, talletussuoja- tai ylimääräisen talletussuojamaksunsa kuittaamiseen;
6. lainanantaja ei saa siirtää eikä luovuttaa lainasopimuksen mukaisia oikeuksiaan ja velvollisuuksiaan kolmannelle osapuolelle;
7. lainasopimukseen perustuviin riitoihin sovelletaan Suomen lakia.

Edellä 1 momentissa säädetyn lisäksi lainasopimuksessa on noudatettava lainan takaisinmaksuun seuraavia ehtoja:

1. lainan takaisinmaksu on aloitettava viimeistään yhden vuoden kuluttua siitä, kun talletussuojarahaston varat ovat saavuttaneet rahoitusvakausviranomaisesta annetun lain 5 luvun 3 §:ssä säädetyn vähimmäistason;
2. lainaa voidaan Rahoitusvakausviraston harkinnan mukaan 1 kohdan estämättä maksaa takaisin myös ennenaikaisesti;
3. laina on maksettava takaisin kerran vuodessa tehtävinä lyhennyksinä tai Rahoitusvakausviraston harkinnan mukaan tätä useammin; ja
4. lainan takaisinmaksu ei saa vaarantaa talletussuojarahaston varojen vähimmäistason säilymistä eikä talletussuojarahaston muiden velvoitteiden täyttämistä.

**3 §**

**Voimaantulo**

Tämä asetus tulee voimaan \_ päivänä \_ kuuta 2020.

Helsingissä \_ päivänä \_ kuuta 2019

Valtiovarainministeri

Erityisasiantuntija